b'\n_START_ARTICLE_\nLes hist\xc3\xb2ries de l\'osset Faluc\n_START_SECTION_\nHist\xc3\xb2ria\n_START_PARAGRAPH_\nEl personatge Mi\xc5\x9b Uszatek va ser creat a Pol\xc3\xb2nia per l\'escriptor Czeslaw Janczarski i el dibuixant Zbigniew Rychlicki i va apar\xc3\xa8ixer per primera vegada a Pol\xc3\xb2nia en el c\xc3\xb2mic per a nens "Mis" el 6 de mar\xc3\xa7 de 1957. M\xc3\xa9s tard, Mi\xc5\x9b Uszatek va esdevenir un veritable heroi de llibres per nens, llibres que van ser tradu\xc3\xafts en nombroses lleng\xc3\xbces. En els anys seixanta, es van realitzar dues pel\xc2\xb7l\xc3\xadcules d\'animaci\xc3\xb3, Mi\xc5\x9b Uszatek el 1962 i Zaproszenie el 1968, per\xc3\xb2 \xc3\xa9s la s\xc3\xa8rie de televisi\xc3\xb3 del mateix t\xc3\xadtol (Mi\xc5\x9b Uszatek en polon\xc3\xa8s, Les hist\xc3\xb2ries de l\'osset Faluc en catal\xc3\xa0) el que li va aportar gran popularitat, a partir de 1975. En la hist\xc3\xb2ria dels \xc3\xa8xits de les s\xc3\xa8ries animades poloneses per a nens, la s\xc3\xa8rie ocupa el segon lloc, despr\xc3\xa9s de Bolek i Lolek._NEWLINE_El mes de juliol 2007 les autoritats locals de \xc5\x81\xc3\xb3d\xc5\xba van decidir construir una font-monument dedicada a Mi\xc5\x9b Uszatek, que estar\xc3\xa0 empla\xc3\xa7ada al principal carrer de \xc5\x81\xc3\xb3d\xc5\xba, el carrer Piotrkowska.\n_START_SECTION_\nEstructura dels episodis\n_START_PARAGRAPH_\nEn cada episodi, l\'osset Faluc es disposa a anar al llit, per\xc3\xb2 abans de fer-ho s\'adre\xc3\xa7a als nens telespectadors per explicar-los els esdeveniments que ha viscut durant el dia que s\'acaba. Comen\xc3\xa7a aleshores un "flash-back" que constitueix en realitat el contingut mateix de l\'episodi. En aquests esdeveniments quotidians sempre participen els altres personatges de la s\xc3\xa8rie, per\xc3\xb2 no sempre tots en el mateix episodi. Tots plegats formen una colla de bons amics i encara que el contingut de cada episodi mostri l\'aparici\xc3\xb3 d\'un problema o d\'un conflicte entre personatges, el problema o el conflicte es resol sempre de manera positiva i instructiva per als personatges. Es tracta doncs d\'una s\xc3\xa8rie de car\xc3\xa0cter educatiu o pedag\xc3\xb2gic, mostrant a l\'infant telespectador un model de conducta basat en una hist\xc3\xb2ria dotada de fons moral._NEWLINE_El final de cada episodi \xc3\xa9s sempre el mateix: acabat el "flash-back" l\'osset explica el fons moral de la hist\xc3\xb2ria als infants telespectadors, es fica al llit, pronuncia les paraules "bona nit!" i finalment apaga la llum de la seva cambra.\n_START_SECTION_\nTV3\n_START_PARAGRAPH_\nTV3 va emetre Les hist\xc3\xb2ries de l\'osset Faluc entre la segona meitat dels anys 80 i la primera dels 90.\n_START_SECTION_\nBona nit!\n_START_PARAGRAPH_\nLes paraules que pronuncia en Faluc en cloure cada episodi de la s\xc3\xa8rie, "bona nit", en polon\xc3\xa8s "dobranoc" (pronunciat "dobranots") resumeixen molt b\xc3\xa9 el g\xc3\xa8nere al qual pertany la s\xc3\xa8rie. Els polonesos anomenen aquest tipus de s\xc3\xa8rie d\'episodis curts els dobranocki, o "dibuixos animats del vespre". Aquests episodis curts eren emesos per televisi\xc3\xb3 en el moment del vespre en el que els pares, despr\xc3\xa9s de sopar, feien anar els nens a dormir. Aix\xc3\xad, acabat l\'episodi, els vailets polonesos sabien el que havien de fer! Encara que TV3 va emetre la s\xc3\xa8rie a Catalunya, les hores de difusi\xc3\xb3 no eren ben b\xc3\xa9 les d\'anar al llit._NEWLINE_En cada episodi, despr\xc3\xa9s que en Faluc hagu\xc3\xa9s apagat la llum, l\'episodi es clo\xc3\xafa amb els t\xc3\xadtols de cr\xc3\xa8dit i una curta can\xc3\xa7\xc3\xb3 que TV3 va deixar en la versi\xc3\xb3 original polonesa:_NEWLINE_Pora na dobranoc, bo juz ksiezyc swieci. Dzieci lubia misie, misie lubia dzieci._NEWLINE_\xc2\xab\xc3\x89s hora d\'anar al llit car ja llueix la lluna. Tant pels nens petits com pels ossets, pels ossets com pels nens petits\xc2\xbb._NEWLINE_En el mes de gener 2006, un habitant de la ciutat polonesa de Rzesz\xc3\xb3w, propietari d\'una gran col\xc2\xb7lecci\xc3\xb3 d\'objectes relacionats amb els dobranocki, incloses algunes marionetes originals utilitzades per a Les hist\xc3\xb2ries de l\'osset Faluc, es va adre\xc3\xa7ar a l\'alcalde de la ciutat per parlar-li del seu projecte de donaci\xc3\xb3 de la seva col\xc2\xb7lecci\xc3\xb3 a la municipalitat, naturalment amb la condici\xc3\xb3 que un museu local Muzeum Dobranocek fos creat a Rzesz\xc3\xb3w.\n_START_SECTION_\nProjectes actuals\n_START_PARAGRAPH_\nLa tardor de 2007, SE-MA-FOR va anunciar que es farien m\xc3\xa9s episodis, per\xc3\xb2 m\xc3\xa9s tard va canviar de plans i el m\xc3\xa9s probable \xc3\xa9s que es faci un llargmetratge, amb la col\xc2\xb7laboraci\xc3\xb3 de l\'empresa japonesa Eden Entertainment.'